О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тачка 6. Устава Републике Србије, којом је прописано да Република Србија, између осталог, уређује и обезбеђује банкарски и девизни систем.

II. РАЗЛОЗИ ЗА ДОНОШЕЊЕ ЗАКОНА

Овим законом врше се измене Закона о регулисању јавног дуга Републике Србије по основу неисплаћене девизне штедње грађана положене код банака чије је седиште на територији Републике Србије и њиховим филијалама на територијама бивших република СФРЈ („Службени гласник РС”, бр 108/16,113/17 и 52/19 - у даљем тексту: важећи Закон) који је донет у извршавању обавеза Републике Србије у складу са пресудом Европског суда за људска права у предмету Алишић и други против Босне и Херцеговине, Хрватске, Србије, Словеније и Бивше Југословенске Републике Македоније.

Утврђивање права на исплату девизне штедње, у складу са чланом 9. наведеног закона врши Министарство финансија - Управа за јавни дуг (у даљем тексту: Управа), на предлог посебне комисије, коју образује Влада.

Одлуком Владе образована је Комисија за израду предлога о утврђивању права на исплату девизне штедње („Службени гласник РС”, бр. 59/18, 33/19 и 8/2020, у даљем тексту: Комисија), коју чини 11 чланова, и то три члана из Министарства финансија, четири члана из Управе, један члан из Државног правобранилаштва, један члан из Агенције за осигурање депозита и два члана из Народне банке Србије. Чланови Комисије имају право на накнаду.

У протеклом периоду, од образовања од августа 2018. године, Комисијa је одржала 117 седница, на којима је размотрила око 9.500 пријава потраживања и предузимала потребне активности ради провере тачности података и документације која је достављена уз пријаву потраживања; предлагала Управи дописе странкама, захтеве банкама и сл.; утврђивала испуњеност услова за признавање права на исплату девизне штедње и висину потраживања, односно права на конверзију штедних улога у амортизационе обвезнице; израдила предлоге аката којима се одлучује у поступку за утврђивање права на исплату девизне штедње; обављала и друге послове који су од значаја за израду предлога о утврђивању права на исплату девизне штедње.

Имајући у виду да Управа одлучила о 94% свих пријава потраживања и да у наредном периоду постоји потреба да Комисија настави рад на изради предлога решења за одлучивање по преосталим пријавама потраживања, код којих су у току судски поступци (амортизације штедне књижице пред надлежним судом или је пријављена девизна штедња предмет оставинских поступака који нису окончани), а који се сходно одредби члана 13. став 5. важећег Закона сматрају претходним питањем у управном поступку пред Управом, предлаже се смањење броја чланова Комисије. Надаље, будући да је чланом 16. важећег Закона, било прописано да се о пријавама одлучује до 23. децембра 2019. године, предлаже се померање рока до рока доспећа последње рате обвезница, прописаног чланом 5. важећег Закона, односно до 31. августа 2023. године.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Овим законом врше се измене важећег Закона.

Чланом 1. овог закона смањује се број чланова Комисије са 11 на пет, у циљу рационализације.

Чланом 2. врши се измена члана 16. важећег Закона, тако да се помера рок за одлучивање Управе до 31. августа 2023. године, имајући у виду да постоје ситуације у којима Управа не може доносити решења у поступцима који су у прекиду до доношења правноснажне одлуке суда.

Чланом 3. прописано је ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђена су средства Законом о буџету Републике Србије за 2020. годину („Службени гласник РС” број 84/19 и 60/20-др. пропис, 62/20-др. закон и 65/20-др. закон) у оквиру Раздела 16 - Министарство финансија, Глава 16.7 - Управа за јавни дуг, Програм 2201 - Управљање јавним дугом, функција 110 - Извршни и законодавни органи, финансијски и фискални послови и спољни послови, Програмска активност 0005 - Администрација и управљање, апропријација економска класификација 423 - Услуге по уговору, у износу од 12.500.000 динара и 426 - Материјал, у износу од 1.000.000 динара.

Средства потребна за спровођење овог закона у наредним годинама обезбедиће се у складу са билансним могућностима буџета Републике Србије и у оквиру утврђених лимита Министарства финансија - Управе за јавни дуг.

V. ПРЕГЛЕД ОДРЕДАБА ЗАКОНА О РЕГУЛИСАЊУ ЈАВНОГ ДУГА РЕПУБЛИКЕ СРБИЈЕ ПО ОСНОВУ НЕИСПЛАЋЕНЕ ДЕВИЗНЕ ШТЕДЊЕ ГРАЂАНА ПОЛОЖЕНЕ КОД БАНАКА ЧИЈЕ ЈЕ СЕДИШТЕ НА ТЕРИТОРИЈИ РЕПУБЛИКЕ СРБИЈЕ И ЊИХОВИМ ФИЛИЈАЛАМА НА ТЕРИТОРИЈАМА БИВШИХ РЕПУБЛИКА СФРЈ КОЈЕ СЕ МЕЊАЈУ

Члан 9.

Утврђивање права на исплату девизне штедње, у складу са овим законом, врши Министарство финансија – Управа за јавни дуг (у даљем тексту: Управа) на предлог посебне комисије, кojу образује Влада на предлог министра надлежног за послове финансија.

~~Комисија из става 1. овог члана мора имати најмање 11 чланова, међу којима обавезно морају бити представници Министарства финансија, Управе, Агенције за осигурање депозита, Народне банке Србије и Државног правобранилаштва (у даљем тексту: Комисија)~~ КОМИСИЈА ИЗ СТАВА 1. ОВОГ ЧЛАНА МОРА ИМАТИ НАЈМАЊЕ ПЕТ ЧЛАНОВА (У ДАЉЕМ ТЕКСТУ: КОМИСИЈА).

Чланови Комисије имају право на накнаду, која се утврђује актом о образовању Комисије и која се обезбеђује из буџета Републике Србије.

Члан 16.

О утврђивању права на исплату девизне штедње Управа одлучује најкасније ~~до 23. децембра 2019. године~~ ДО 31.АВГУСТА 2023.ГОДИНЕ.

Управа одбацује пријаву потраживања ако уз пријаву или накнадно није поднета комплетна документација, ако je пријава неблаговремена или је пријаву поднело неовлашћено лице, као и у другим случајевима прописаним законом.

Управа одбија пријаву потраживањa ако нису испуњени прописани услови за признавање права по основу девизне штедње прописане овим законом.

Акт Управе донет по пријави доставља се девизном штедиши и државном правобраниоцу.

Против акта Управе није допуштена жалба, али се може водити управни спор.

У име Републике Србије управни спор покреће државно правобранилаштво.

На поступак утврђивања права на исплату девизне штедње сходно се примењују одредбе закона којим се уређује општи управни поступак, ако овим законом није друкчије уређено.